મેસ્કોટઃ કોઈ પણ રમતોત્સવમાં મેસ્કોટ ખૂબ મહત્ત્વનો હોય છે. ઘણા બધા રમતોત્સવ મેસ્કોટથી વધુ પ્રખ્યાત થતા હોય છે અને યાદ પણ રહેતા હોય છે. 1981માં જ્યારે એશિયાઈ રમતોત્સવ યોજાયો ત્યારે તેનો મેસ્કોટ અપ્પુ યાને હાથીનું બચ્ચું હતું, જે આજે પણ યાદ આવે છે. આ અઢારમા રમતોત્સવનું મેસ્કોટ ભીન ભીન, અતુંગ અને કાકા છે. ભીન ભીન સ્વર્ગનું સૌથી મોટું – ગ્રેટર બર્ડ છે, અતુંગ હરણ છે અને કાકા એ જાવાનો ગેંડો છે. આમ આ ત્રણેય ઇન્ડોનેશિયાના પૂર્વ, મધ્ય અને પશ્ચિમ વિસ્તારો અને વ્યૂહરચના, ઝડપ અને તાકાતનું પ્રતિનિધિત્વ કરે છે. દરેક મેસ્કોટ જુદાં જુદાં કપડાં પહેરે છે. ભીન ભીન અસ્મત પેટર્નની ડિટેલ દર્શાવતું વેસ્ટ પહેરે છે. કાકા ફૂલની પેટર્ન સાથે પાલેમ્બંગનો પરંપરાગત પોશાક પહેરે છે, જ્યારે અતુંગ જકાર્તાના બાટિકની પેટર્ન સાથે સારોંગ પહેરે છે.